
Gwneud cyflwyniad: CANLLAWIAU

Mae’n bwysig eich bod chi’n paratoi’n ofalus at y cyflwyniad.

1. Dewiswch destun addas.

Dewiswch destun sydd o ddiddordeb i chi.  Bydd paratoi ac ymchwilio’n fwy pleserus os oes diddordeb gennych yn y pwnc.  Peidiwch â dewis testun nad ydych yn ei ddeall yn iawn neu destun nad ydych chi’n gwybod digon amdano.  Cofiwch y bydd yr arholwr yn eich holi ar ddiwedd y cyflwyniad.  Gwnewch yn siwr fod digon o wybodaeth gennych i ateb y cwestiynau hyn yn llawn.

Bydd testun addas yn rhoi cyfle i chi: 
· ymchwilio i bwnc
· dweud rhywbeth diddorol a fydd yn cadw sylw’r gynulleidfa
· paratoi delweddau deniadol a diddorol, e.e. pwerbwynt, eitem ar fwrdd gwyn a fydd yn help i’r gynulleidfa ddeall a chofio’ch pwyntiau.

2. Gwnewch eich gwaith ymchwil.

Wrth i chi ymchwilio:
· gwnewch nodiadau manwl
· nodwch eich ffynonellau.

3. Paratowch eich cyflwyniad. 

Bydd yn rhaid:
· cynllunio’n fanwl cyn dechrau ysgrifennu
· cyflwyno’r pwnc ar y dechrau a rhoi amllinelliad o’r cyflwyniad
· sicrhau bod y pwyntiau’n llifo’n naturiol o un i’r llall
· cyflwyno digon o dystiolaeth ac enghreifftiau i gefnogi’r pwyntiau a wneir
· ysgrifennu’r sgript
· cloi’r cyflwyniad drwy grynhoi’r prif bwyntiau
· defnyddio iaith ffurfiol a brawddegau gweddol fyr
· paratoi’r pwerbwynt neu’r adnoddau ar y bwrdd gwyn rhyngweithiol
· sicrhau nad yw’r print ar y sgrin yn rhy fach, bod pob delwedd yn berthnasol a bod yr adnawdd yn help i’r gynulleidfa ddeall eich dadleuon
· sicrhau nad oes gwallau ffeithiol na gramadegol yn eich cyflwyniad nac yn eich adnoddau.

4. Bydd yn rhaid ymarfer y cyflwyniad.
 
Cofiwch:
· amseru’r cyflwyniad
· ymarfer gydag unrhyw adnoddau y byddwch yn eu defnyddio
· edrych ar y gynulleidfa a siarad â nhw, nid edrych ar y wal neu’r sgrin
· siarad yn bwyllog ac yn glir
· cyfeirio at eich pwerbwynt/adnoddau yn y mannau priodol/ar yr adegau priodol
· gwneud nodiadau o’r prif bwyntiau mewn teip mawr
· mae gwneud recordiad o’r cyflwyniad yn syniad da er mwyn i chi wylio eich hun a gwerthuso’ch perfformiad
· ceisio meddwl am gwestiynau y gallai’r arholwr eu gofyn er mwyn i chi gael ymarfer eu hateb.

5. Gwneud y cyflwyniad

Cofiwch:
· edrych yn hapus ac yn hyderus (er eich bod yn teimlo’n nerfus)
· gwneud yn siwr bod popeth gyda chi cyn dechrau
· gosod eich nodiadau mewn man addas
· gwneud yn siwr bod yr offer i gyd yn gweithio’n iawn a’ch bod yn gwybod sut i’w weithio
· sefyll mewn man addas gan wneud yn siwr bod pawb yn gallu gweld y sgrin a’ch bod chi’n gallu gweld eich nodiadau
· ymddwyn yn ffurfiol ond yn gyfeillgar. e.e. sefyll yn syth, dim eistedd, dim dwylo yn eich pocedi
· cyfarch y gynulleidfa cyn dechrau, e.e. Bore da. Heddiw rwy’n mynd i siarad am ...
· peidio â darllen y sgript – defnyddiwch bwyntiau bwled neu nodiadau cryno ar gardiau i’ch helpu i gofio
· siarad yn glir ac yn bwyllog gan dynnu sylw at eich adnoddau yn y mannau/ar yr adegau priodol
· gorffen drwy ddiolch am y gwrandawiad.

6.  Ateb cwestiynau

Cofiwch:
· baratoi yn drylwyr er mwyn cadarnhau eich bod yn deall eich testun
· cyflwyno atebion mewn ffordd gwrtais gan ymhelaethu ac esbonio ar y testun
· cyfarch yr arholwr/arholwraig yn briodol (chi yn hytrach na ti)
· siarad yn glir ac yn gywir
· gorffen drwy ddiolch unwaith yn rhagor.

